## Sanitat licita la redacció de projectes de reforma i millora d’eficiència energètica de l’edifici que albergarà el nou Centre de Salut Vila-real IV

*** El pressupost base de licitació ascendix a prop de 138.000 euros
* L'edifici de la biblioteca de Solades albergarà el quart centre de salut a Vila-real**

La Conselleria de Sanitat ha publicat en la plataforma de contractació la licitació de la redacció dels projectes per a les obres de reforma i millora d’eficiència energètica de l’edifici de l’actual biblioteca municipal per a albergar el nou centre de salut de Vila-real IV.

D’esta manera, el nou centre sanitari es construirà en l’edifici situat al carrer Solades, 25, de Vila-real, que té una superfície construïda de 1.655 metres quadrats.

El pressupost base de licitació ascendix a 113.800 euros sense IVA, i amb l’IVA del 21 % suposa un import total de 137.698 euros.

Quant a les prestacions d’este nou centre sanitari, el quart centre de salut de Vila-real, es preveu que atenga una població de 9.000 habitants.

Entre altres, el nou centre d’Atenció Primària disposarà d’una àrea de Medicina Familiar, amb cinc consultes de medicina de família i cinc d’infermeria; una àrea de Pediatria, amb dos consultes, i una d’infermeria pediàtrica, i una àrea d’Atenció a la Dona, amb una consulta de matrona i una sala d’educació sanitària.

També hi haurà una àrea d’Extraccions Perifèriques, una àrea de Treball Social i una àrea de Rehabilitació, amb gimnàs i una consulta, a més d’altres àrees complementàries per a administració i magatzem.

Fecha: 09/11/2023